Document ID: 32009D0170

TARYBOS SPRENDIMAS
2009 m. vasario 16 d.
iš dalies keičiantis Europos Bendrijų Pirmosios instancijos teismo procedūros reglamento nuostatas, susijusias su kalbų vartojimo tvarka apeliaciniuose procesuose dėl Europos Sąjungos tarnautojų teismo sprendimų
(2009/170/EB, Euratomas)
EUROPOS SĄJUNGOS TARYBA,
atsižvelgdama į Protokolo dėl Teisingumo Teismo statuto 64 straipsnį,
vadovaudamasi Europos bendrijos steigimo sutarties 245 straipsnio antrojoje pastraipoje ir Europos atominės energijos bendrijos steigimo sutarties 160 straipsnio antrojoje pastraipoje nurodyta procedūra,
atsižvelgdama į 2008 m. rugsėjo 24 d. Teisingumo Teismo prašymą,
atsižvelgdama į 2009 m. sausio 13 d. Europos Parlamento nuomonę,
atsižvelgdama į 2008 m. lapkričio 18 d. Komisijos nuomonę,
kadangi Pirmosios instancijos teismo procedūros reglamente reikia nurodyti proceso kalbą apeliacinio skundo dėl Tarnautojų teismo sprendimo atveju, kaip nurodyta Protokolo dėl Teisingumo Teismo statuto priedo 9 ir 10 straipsniuose,
NUSPRENDŽIA:
1 straipsnis
1991 m. gegužės 2 d. Europos Bendrijų Pirmosios instancijos teismo procedūros reglamentas (OL L 136, 1991 5 30, p. 1, klaidų ištaisymas paskelbtas OL L 317, 1991 11 19, p. 34) su pakeitimais, padarytais 1994 m. rugsėjo 15 d. (OL L 249, 1994 9 24, p. 17), 1995 m. vasario 17 d. (OL L 44, 1995 2 28, p. 64), 1995 m. liepos 6 d. (OL L 172, 1995 7 22, p. 3), 1997 m. kovo 12 d. (OL L 103, 1997 4 19, p. 6, klaidų ištaisymas paskelbtas OL L 351, 1997 12 23, p. 72), 1999 m. gegužės 17 d. (OL L 135, 1999 5 29, p. 92), 2000 m. gruodžio 6 d. (OL L 322, 2000 12 19, p. 4), 2003 m. gegužės 21 d. (OL L 147, 2003 6 14, p. 22), 2004 m. balandžio 19 d. (OL L 132, 2004 4 29, p. 3), 2004 m. balandžio 21 d. (OL L 127, 2004 4 29, p. 108), 2005 m. spalio 12 d. (OL L 298, 2005 11 15, p. 1), 2006 m. gruodžio 18 d. (OL L 386, 2006 12 29, p. 45) ir 2008 m. birželio 12 d. (OL L 179, 2008 7 8, p. 12), iš dalies keičiamas taip:
prieš 137 straipsnį V dalyje „APELIACINIAI SKUNDAI DĖL EUROPOS SĄJUNGOS TARNAUTOJŲ TEISMO SPRENDIMŲ“ įrašomas toks 136a straipsnis:
„136a straipsnis
Nepažeidžiant šio reglamento 35 straipsnio 2 dalies b bei c punktuose ir 3 dalies ketvirtoje pastraipoje išdėstytų nuostatų, apeliacinio proceso dėl Tarnautojų teismo sprendimų, kaip nurodyta Teisingumo Teismo statuto priedo 9 ir 10 straipsniuose, kalba yra Tarnautojų teismo sprendimo, dėl kurio paduodamas apeliacinis skundas, kalba.“.
2 straipsnis
Šis sprendimas įsigalioja pirmą antro mėnesio po jo paskelbimo Europos Sąjungos oficialiajame leidinyje dieną.
Priimta Briuselyje, 2009 m. vasario 16 d.

Labels: 10
15
14